ผู้ว่าราชการจังหวัดพระนครศรีอยุธยา เปิดแผน 8 เดือน บริหารจัดการน้ำจังหวัดพระนครศรีอยุธยา มั่นใจปีนี้รับมือสถานการณ์น้ำได้
ผู้ว่าราชการจังหวัดพระนครศรีอยุธยา เปิดแผน 8 เดือน บริหารจัดการน้ำจังหวัดพระนครศรีอยุธยา มั่นใจปีนี้รับมือสถานการณ์น้ำได้ หากพายุเข้าไทยไม่เกิน 5 ลูกนับจากนี้

นายสุจินต์ ไชยชุมศักดิ์ ผู้ว่าราชการจังหวัดพระนครศรีอยุธยา กล่าวว่า จังหวัดพระนครศรีอยุธยายังสามารถรับมือกับสถานการณ์น้ำได้ โดยไม่มีความกังวลปริมาณน้ำที่ระบายมาจากพื้นที่ภาคเหนือ เนื่องจาก เขื่อนสิริกิติ์ ยังมีพื้นที่รองรับน้ำได้ 2,500 ล้านลูกบาศก์เมตร และเขื่อนภูมิพลยังรับน้ำได้อีก 5,000 ล้านลูกบาศก์เมตร หากพายุเข้าประเทศไทยไม่เกิน 5 ลูกนับจากนี้ไปเชื่อมมั่นว่ารับมือได้ เพราะโดยเฉลี่ยพายุ 1 ลูกจะเพิ่มปริมาณน้ำประมาณ 500-800 ล้านลูกบาศก์เมตร ส่วนที่ต้องเฝ้าระวังคือปริมาณน้ำฝนที่จะตกในพื้นที่ ตั้งแต่วันที่ 15 กันยายนถึงวันที่ 15 ตุลาคม จะมีร่องมรสุมพาดผ่านจังหวัดพระนครศรีอยุธยา ส่งผลให้ปริมาณฝนที่ตกลงมาเกินกว่า 50 มิลลิลิตร/วัน หากตกติดกันต่อเนื่องอาจจะส่งผลให้การระบายน้ำไม่สามารถดำเนินการได้ทัน 

อย่างไรก็ตาม ก่อนหน้านี้จังหวัดพระนครศรีอยุธยาได้บูรณาการการทำงานบริหารจัดการน้ำร่วมกับภาคส่วนต่างๆ มาเป็นระยะเวลา 8 เดือน ทั้งการสร้างพื้นที่กักเก็บน้ำ ป้องกันน้ำและระบายน้ำ มีการแจ้งเตือนให้ทำนาล่วงหน้า 40 วัน ก่อนถึงช่วงเวลาน้ำหลาก ขุดลอกคูคลองในเขตชุมชนรองรับน้ำและให้ทุกส่วนทำแก้มลิงกักเก็บปริมาณน้ำช่วยแก้ปัญหาน้ำท่วมและน้ำแล้ง คาดว่าพื้นที่ชุมชนและพื้นที่การเกษตรจะไม่ได้รับผลกระทบ ส่วนพื้นที่อุตสาหกรรมมีความเป็นห่วงว่าจะพร่องน้ำไม่ทัน จึงสั่งการให้ระบายน้ำออกจากแก้มลิงในพื้นที่ร้อยละ 80 เพื่อรองรับน้ำที่กำลังจะมาถึง 

นอกจากนี้ ยังติดตั้งเครื่องสูบน้ำในจุดเสี่ยงและจุดระบายน้ำเพื่อเร่งผลักดันการระบายน้ำด้วย ทั้งนี้ พื้นที่ที่คาดว่าจะมีน้ำท่วมอย่างแน่นอนคือ อ.บางบาล ขณะนี้อยู่ระหว่างการสร้างคันกั้นน้ำที่คลองบางบาล-บางไทร เหลือการเวนคืนที่ดินคืนอีก 1.5 กิโลเมตร หากดำเนินการแล้วเสร็จจะเริ่มก่อสร้างได้ภายในสิ้นปีนี้ แล้วเสร็จภายในอีก 4.5 ปีข้างหน้า หลังจากนั้นการบูรณาการบริหารจัดการน้ำที่จังหวัดพระนครศรีอยุธยาจะเต็มระบบ ลดผลกระทบความสูญเสียจากเหตุการณ์อุทกภัยได้
ผู้ว่าราชการจังหวัดพระนครศรีอยุธยา ให้ความมั่นใจด้วยว่าแม้ปริมาณน้ำในปีนี้จะมากกว่าปี 2554 แต่รัฐบาลดำเนินการพร่องน้ำมาอย่างต่อเนื่อง รวมถึงการบริหารจัดการน้ำที่เป็นระบบ โดยเฉพาะการบริหารจัดการน้ำของจังหวัดพระนครศรีอยุธยาจะไม่ส่งผลกระทบต่อพื้นที่ท้ายน้ำอย่างแน่นอน